У першы дзень вясны дарожныя службы Наваградка змагаліся са снегам, але да замка пакуль не дайшлі. Таму нашы ногі ўмомант зрабіліся мокрымі. Непрыемнае ўражанне пакінула груда смецця, кінутая пасярод дарогі, што вядзе на замак. Па ўсім відаць, тыя, хто яе тут пакінуў, добра адзначылі канец каляндарнай зімы. Чырванашчокі дворнік упарта не хацеў заўважаць смецця, і кожны раз, праходзячы паўз яго, адводзіў вочы. Напэўна, спадзяваўся, што па абедзе сумленне прымусіць шкоднікаў прыбраць за сабой.